হাসপাতালের বিভিন্ন বিভাগে রাখা আছে কালো, লাল, নীল ও হলুদ বাক্স। নিয়ম অনুযায়ী, কালো বাক্সে ফলের খোসা, খাবারের উচ্ছিষ্ট জাতীয় বর্জ্য ফেলতে হয়। লাল বাক্সে স্যালাইনের বোতল, সিরিঞ্জ, ক্যাথিটারের মতো বর্জ্য জমা করতে হয়। নীল বাক্সে ওষুধের ভায়েল, কাচের জিনিস ফেলতে হয়। আর হলুদ বাক্সে তুলো-ব্যান্ডেজ, স্যানেটারি ন্যাপকিন, রক্তের খালি ব্যাগ, মানবীয় টিসু-অঙ্গ ফেলার নিয়ম। কিন্তু হাসপাতালে এক চক্কর ঘুরলে দেখা যাবে, প্রসূতি ও মহিলা বিভাগের বাইরের দেওয়াল, কার্নিশ, মাটিতে ছড়িয়ে রয়েছে ব্যবহৃত স্যানেটারি ন্যাপকিন, গজ, তুলোর মতো নানা বায়ো-মেডিক্যাল বর্জ্য। জমা হওয়া বর্জ্য নিয়ে গিয়ে ফেলার কথা মর্গের কাছে বায়ো-মেডিক্যাল বর্জ্য সংরক্ষণের নীল ও হলুদ ঘরে। কিন্তু মর্গের কাছে ওই বর্জ্য সংরক্ষণের ঘরের বাইরে দেখা যায় সাধারণ আবর্জনার সঙ্গে বায়ো-মেডিক্যাল বর্জ্য স্তুপ হয়ে রয়েছে।